Slökkviliðið í Borgarbyggð vill kaupa sér stafrænan þjálfunarbúnað. Með slíkum tækjum má bæði spara fé og draga úr líkum á að slökkviliðsmenn fái krabbamein.
Búnaðurinn samanstendur af LED-skjám sem sýna eld og slöngum og slökkvitækjum sem sprauta leysigeislum í stað vatns. Með þessum búnaði má komast hjá því að nota lifandi eld á slökkviðliðæfingum.
Heiðar Örn Jónsson er varaslökkviliðsstjóri í Borgarbyggð.
Í dag æfum við þannig innan slökkviliðana að við æfum í svona gerviaðstæðum þar sem við erum með gervireyk og æfum leit og björgun og svoleiðis. Eða þá að við æfum með alvöru eld með tilheyrandi óþrifnaði og í raun útsetningu fyrir mengun.
Stafrænn æfingabúnaður geti þannig dregið úr líkum á krabbameini en eiturefni sem finnast í reyk auka líkur á krabbameini og því eru slökkviliðsmenn í áhættuhópi. Auk þess sé ódýrara að nota stafrænan búnað en búnaðinn sem er notaður í útköllum. Þessi tækni er ekki til á Íslandi en Heiðar segir að hún hafi gefið góða raun erlendis.
Ekki nóg með það að menn eru að fá fullt af góðri þjálfun í þessu heldur líka er þetta fyrir stjórnendur og fleiri til þess að geta metið mannskapinn sinn í beinni. Þú getur metið út frá hverjum og einum slökkviliðsmanni hvernig hann er að standa sig í tækninni við að slökkva eldinn. Er hann að nota of lítið vatn eða of mikið. Erum við að búa til óþarfa vatnsskemmdir og fleira.
Slökkviliðið í Borgarbyggð fékk eina milljón króna úr Uppbyggingasjóði Vesturlands til kaupa á tækjunum.
En svona búnaður eins og við viljum setja upp kostar í kringum sex milljónir. Þannig að þetta er góð byrjun en okkur vantar aðeins upp á.
Ásamt þessu vilji slökkviliðið líka kaupa stafræn slökkvitæki, sem væri hægt að fara með í skóla og fyrirtæki til kennslu í brunavörnum.